Dec 05,2018
ఆరు రోజుల లాభాలకు బ్రేక్‌!
ముంబయి: వరుసగా ఆరు సెషన్లలో లాభాలు కదలాడిని దేశీయ స్టాక్‌ మార్కెట్లు మంగళవారం నష్టాలను చవి చూశాయి. రిజర్వు బ్యాంకు ద్రవ్య సమీక్షపై నెలకొన్న ప్రతికూల విశ్లేషణలు, గ్లోబల్‌ మార్కెట్‌లో చమురు ధరల పెరగుదల, అమెరికా-చైనా దేశాల మధ్య నెలకొన్న గందరగోళ పరిణామాలు, డాలర్‌తో రూపాయి విలువ తగ్గడం తదితర అంశాలు మార్కెట్ల పతనానికి కారణమయ్యాయి. ఈ నేపథ్యంలోనే తుదకు బీఎస్‌ఈ సెన్సెక్స్‌ 107 పాయింట్లు క్షీణించి 36,134.31కి పడిపోయింది. ఎన్‌ఎస్‌ఈ సూచీ నిఫ్టీ 14.25 పాయింట్లు తగ్గి 10,869.50 వద్ద ముగిసింది. సెన్సెక్స్‌లో 13 స్టాక్స్‌ లాభపడగా, 17 స్టాక్స్‌ ప్రతికూలతను ఎదుర్కొన్నాయి. ఇన్ఫోసిస్‌ అత్యధికంగా 2.44 శాతం లాభపడగా, ఇదే బాటలో ఎస్‌బీ ఐ, హెచ్‌ యుఎల్‌, టీసీ ఎస్‌, టాటా మోటార్స్‌, ఎల్‌అండ్‌టీ స్టాక్స్‌ రాణించాయి. మరోవైపు సన్‌ఫార్మా అత్యధికంగా 2.75 శాతం క్షీణించగా ఇదే క్రమంలో ఎంఅండ్‌ఎం, ఎన్‌టీపీసీ, ఇండస్‌ఇండ్‌ బ్యాంకు షేర్లు అధికంగా నష్టపోయాయి. నిఫ్టీ 50లో 26 స్టాక్స్‌ నష్టపోగా, 24 స్టాక్స్‌ లాభపడ్డాయి. బీఎస్‌ఈలో మిడ్‌క్యాప్‌ సూచీ 0.07త శాతం, స్మాల్‌ క్యాప్‌ సూచీ 0.14 శాతం చొప్పున రాణించాయి. ఐటీ, టెక్‌, ఆయిల్‌ అండ్‌ గ్యాస్‌, లోహ, ఇంధన, వైద్య రంగాల సూచీలకు మదుపర్ల నుంచి మద్దతు లభించింది.
మీ స్నేహితులకు రికమెండ్ చెయ్యండి